2/1999

A oli tehnyt B Oy:n palveluksessa ollessaan patentoitavan keksinnön, johon B Oy oli ottanut oikeudet. A pyysi työsuhdekeksintölautakunnan lausuntoa kohtuullisesta korvauksesta.

B Oy lausui vastineessaan, että konsernissa, johon yhtiö kuului, oli voimassa keksintökorvaussääntö, joka oli keksinnön tekemisen jälkeen hyväksytty käyttöönotettavaksi yhtiön YT-neuvottelukunnan päätöksellä. Lisäksi korvaussäännön pääsisältö oli julkistettu konsernin henkilökuntalehdessä. B Oy katsoi, että kohtuullinen korvaus oli määrättävä keksintökorvaussäännön osoittamalla tavalla.

Työsuhdekeksintölautakunta totesi, että yhtiö ei ollut esittänyt selvitystä, joka osoittaisi, että A olisi työsopimuksessaan tai muutenkaan nimenomaisesti sitoutunut noudattamaan yhtiön keksintökorvaussääntöä. Pelkästään yhtiön ilmoitusta, jonka mukaan keksintökorvaussäännön pääosa oli julkaistu konsernin henkilökuntalehdessä, ei myöskään voitu pitää osoituksena siitä, että A olisi passiivisuudellaan tai muuten hiljaisesti hyväksynyt keksintökorvaussäännön itseään sitovaksi. Myöskään keksintökorvaussäännön käsitteleminen yhteistoimintamenettelyssä ei sellaisenaan tehnyt sääntöä yksittäisiä työntekijöitä sitovaksi. Siten korvaus oli määrättävä noudattaen työsuhdekeksintölain 7 §:n ja työsuhdekeksintöasetuksen säännöksiä.

Työsuhdekeksintölautakunta katsoi B Oy:n velvolliseksi suorittamaan A:lle jo tiedossa olevien tuotemallien osalta lausunnosta ilmenevän suuruisen korvauksen, joka on keksinnön tuottama osuus liikevaihdosta, lisenssiprosentti, valmistuskerroin ja keksijän osuus keksinnöstä sekä työsuhdeyhteyttä koskevat seikat. Tulevaisuudessa mahdollisesti valmistettavien uusien tuotemallien osalta lautakunta ei tässä vaiheessa antanut korvauksen määrästä lausuntoa.